KIRJALLINEN KYSYMYS E-0216/00

esittäjä(t): Enrico Ferri (PPE-DE) komissiolle

(4. helmikuuta 2000)

Aihe: Sisäiset kilpailut KOM/TA/99, KOM/TB/99 ja KOM/TC/99

Komission henkilöstöstä ja hallinnosta vastaavan pääosaston pääjohtaja päätti 2. joulukuuta 1999 lykätä kolmen edellä mainitun kilpailun määräaikaa 22. joulukuuta 1999 asti (kilpailuja koskevissa ilmoituksissa hakemusten viimeiseksi jättöpäiväksi oli asetettu 30. heinäkuuta 1999 klo 16.00) sekä päätti olla järjestämättä kokeita aiemmin sovitun mukaisesti 6. ja 7. joulukuuta 1999 ja lykätä niiden järjestämistä myöhempään ajankohtaan. Päätöksestä ilmoitettiin komission henkilökunnalle sähköpostitse.

1. Voiko komissio kertoa,

a) millä perusteella tämä komission itsensä laatimien kilpailuilmoitusten vastainen päätös on tehty? Selvitys on tarpeen erityisesti sen vuoksi, että päätös sisäisten kilpailujen määräaikojen lykkäämisestä perustuu osittain siihen, että halutaan mahdollistaa niiden ehdokkaiden osallistuminen kilpailuun, jotka 2. joulukuuta 1999 tehdyn päätöksen mukaisesti eivät noudattaneet kilpailuilmoituksen kohdassa XII asetettua määräaikaa (30. heinäkuuta 1999, klo 16.00).

b) syyn siihen, miksi tällainen päätös tehtiin vain kaksi arkipäivää ennen 6. ja 7. joulukuuta pidettäväksi sovittuja kokeita, vaikka on helppo kuvitella, millaisia seurauksia tällä on ollut hakijoille, joista ainoastaan komissiossa työskentelevät ovat saaneet tiedon riittävän ajoissa (eli ennen alun perin sovittua päivää)?

c) kuinka se aikoo ratkaista tämän edelleen selitystä vailla olevan viivytyksen aiheuttamat ongelmat, jotka liittyvät kokeiden järjestämiseen ehdokkaille, joiden sopimus on päättymässä tai on jo päättynyt?

d) kuinka se aikoo taata kyseisten kilpailujen sääntöjenmukaisuuden ja avoimuuden niiden sääntöjen mukaisesti, jotka komissio on itse asettanut ja joita se nyt rikkoo?

2. Ottaen huomioon edellä mainitut seikat sekä sen, että komission 2. joulukuuta 1999 tekemän päätöksen seurauksena on ennustettavissa, että kyseisten kilpailujen hakijoiden määrä kasvaa, eikö komissio katso asianmukaiseksi ja toivottavaksi lisätä täytettävänä olevien virkojen määrää? Näin ei vaikeutettaisi sisäisiin kilpailuihin osallistuvien ehdokkaiden tilannetta entisestään, sillä toisin kuin aikaisempina vuosina, kilpailut ovat nyt avoimia kaikkien ura-alueiden henkilöstölle, ja niihin hyväksytään hakijoita aiempaa helpommin, jolloin hakijoita on huomattavasti aikaisempia sisäisiä kilpailuja enemmän avoinna olevia paikkoja kohden.

Neil Kinnockin komission puolesta antama vastaus

(16. maaliskuuta 2000)

1. a) Komission henkilöstön ja hallinnon pääosaston pääjohtaja päätti 2. joulukuuta 1999 jatkaa hakemusten jättöaikaa 30:nnestä heinäkuuta 1999 klo 16.00 22:seen joulukuuta 1999 klo 16.00 asti ja olla järjestämättä kokeita 6. ja 7. joulukuuta 1999 niin kuin oli tarkoitus. Pääjohtaja teki tämän päätöksen nimittävänä viranomaisena henkilöstösääntöjä noudattaen. Henkilöstöstä vastaava varapääjohtaja antoi päätökselle täyden tukensa. Henkilöstön ja hallinnon pääosaston pääjohtaja lähetti koko henkilöstölle 2. joulukuuta 1999 viestin, jossa hän kertoi tehneensä tämän päätöksen, koska useat ehdokkaat olivat huomauttaneet hänelle menettelyyn liittyvistä ongelmista. Näiden ongelmien vuoksi heidän hakemuksensa osallistua kilpailuihin oli hylätty, koska he eivät olleet toimittaneet (kilpailuilmoitusten XII kohdassa) vaadittuja asiakirjoja. Koska vaadittavien asiakirjojen jättämistä koskevat vaatimukset olivat tiukemmat kuin edellisissä kilpailuissa, pääjohtaja totesi, että useat ehdokkaat eivät kenties olleet täysin ymmärtäneet tätä muutosta. Otettuaan kaikki asiaan liittyvät tekijät huomioon pääjohtaja teki päätöksensä sillä perusteella, että kilpailuun kaikin tavoin oikeutetuilta ehdokkailta ei pitäisi evätä tätä mahdollisuutta joko näiden epähuomiossa tekemien virheiden vuoksi tai virallisten asiakirjojen jättämiseen liittyvien virheiden vuoksi.

b) Pääjohtaja halusi varmistaa, että kaikkia mahdollisia ratkaisuja oli harkittu. Tästä syystä hän teki päätöksensä vasta, kun kolme valintalautakuntaa oli saanut ehdokkaiden osallistumiskelpoisuutta koskevan työnsä valmiiksi, ja kuultuaan asianomaisen pääosaston useita yksiköitä ja kokoonnuttuaan kolmen valintalautakunnan jäsenten kanssa 1. joulukuuta 1999. Tieto välitettiin siis ehdokkaille mahdollisimman nopeasti.

Joulukuun 2:sena 1999 koko henkilöstölle lähetettiin sähköpostiviesti ja edustustoille ilmoitettiin asiasta faksitse. Joulukuun 6:ntena ja 7:ntenä 1999 rekrytointiyksikön edustajat päivystivät kolmessa kaupungissa, joissa kilpailut oli tarkoitus järjestää (Brysselissä, Luxemburgissa ja Isprassa), siltä varalta, että sinne saapuisi ehdokkaita, jotka eivät olleet saaneet ajoissa tietoa päätöksestä. Paikalle saapui ainoastaan neljä ehdokasta (538:sta). Komissio katsookin, että keinot, joilla ehdokkaille ilmoitettiin päätöksestä, olivat näissä oloissa riittävät.

c) Henkilöstölle 2. joulukuuta 1999 lähetetyssä viestissä todetaan selvästi, että ehdokkaiden, jotka oli jo hyväksytty kilpailuihin, ei tarvitse lähettää uusia hakemuksia. Ehdokkailla, jotka oli hyväksytty kilpailuun ennen 2. joulukuuta 1999 ja joiden sopimus oli päättynyt tällä välin, oli edelleen oikeus osallistua kilpailuun.

Sisäisten kilpailujen kirjallinen osuus pidettiin maaliskuun puolivälissä 2000, niin kuin 12. tammikuuta 1999 koko henkilöstölle lähetetyssä viestissä ilmoitettiin. Kilpailujen päivämääräksi ilmoitettiin 15. maaliskuuta kilpailuihin KOM/TA/99, KOM/TC/99 ja KOM/TB/99 osallistujille.

d) Kuten edellä todettiin, pääjohtaja teki päätöksen nimittävänä viranomaisena henkilöstösääntöjä noudattaen. Näin ollen komissio katsoo, että sääntöjä ei rikottu.

2. Pariteettikomitean (commission paritaire) 17. joulukuuta 1999 pitämässä kokouksessa henkilöstön ja hallinnon pääosaston pääjohtaja suostui harkitsemaan uudelleen, kuinka monta ehdokasta kuhunkin kilpailuun saa ottaa osaa ottaakseen huomioon myös ne ehdokkaat, jotka hakemusten jättämisen määräpäivän pidennyksen jälkeen täyttäisivät kilpailujen osallistumisvaatimukset, kuitenkaan saattamatta osallistumisedellytykset alunperin täyttäneitä ehdokkaita huonompaan asemaan siitä huolimatta, että kilpailuihin hyväksyttiin vielä lisää ehdokkaita. Tästä ilmoitettiin koko henkilöstölle henkilöstön ja hallinnon pääosaston pääjohtajan viestissä 12. tammikuuta 2000.